陽山道中遇大風雨暴寒有感
作者：呂本中
朝代：宋

paragraphs: 嶺南二月春已盡，百花委棄隨風吹。
山前山後綠陰滿，已過中原初夏時。
不知何氣忽乖沴，風雨夜作雷乘之。
鞭笞宇宙敝日月，萬象倒錯藏光輝。
巖傾澗絕水府現，捕搏虎豹擒蛟螭。
百圍老樹不須說，忍凍欲壓摧其枝。
崢嶸屋瓦走飛雹，如戰初合麾旌旗。
我行避地更值此，閉目但聽兒啼饑。
僕夫噤死者數輩，牛馬懼不存毛皮。
長途三日斷還往，况有鳥雀凌雲飛。
只今胡塵暗江路，盜賊往往乘餘威。
良民雖在困須索，四海萬里皆瘡痍。
天公忍不一顧此，反更震動窮荒爲。
此方亦是神所主，我欲告訴心先疑。
明朝風定寒亦解，收召魂魄尋歸期。
澗毛自可薦筐筥，試出苦語令神知。